b"\n_START_ARTICLE_\nFrederic Francois Chopin\n_START_PARAGRAPH_\nSi Frederic Francois Chopin _NEWLINE_(Polako: Fryderyk Franciszek Chopin, sometimes Szopen; Pranses: Fr\xc3\xa9d\xc3\xa9ric Fran\xc3\xa7ois Chopin; apelyido bigkas: /\xcb\x88\xca\x83o\xca\x8ap\xc3\xa6n/ sa wikang Ingles; Pagbigkas sa Pranses:\xc2\xa0[\xca\x83\xc9\x94p\xc9\x9b\xcc\x83]; 1 March 1810 \xe2\x80\x93 17\xc2\xa0October 1849) ay isang kompositor at birtuosong piyanista mula sa bansang Polonya. Isa siya sa mga dakilang manlilikha ng musikong Romantiko._NEWLINE_Isinilang siya sa bayan ng \xc5\xbbelazowa Wola sa Dukado ng Varsovia, sa isang dayong Pranses at sa isang inang Polako, at itinuring na isang batang henyo. Noong ikalawang araw ng Nobyembre 1830, sa gulang na dalawampung taon, nilisan niya ang Varsovia at nagtungo ng Austria, sa pagnanais na makarating ng Italya. Ang pagsiklab ng Pag-aalsa ng Nobyembre (November Uprising) sa Polonya pitong araw ang makalipas, at ang pagsupil nito ng Imperyo ng Rusya ang nagtulak kay Chopin upang mapabilang sa napakaraming nandarayuhang Polako sa Dakilang Pangingibang-bansa ng mga Polako (Great Polish Emiration)._NEWLINE_Sa Paris, nagkaroon ng maginhawang buhay si Chopin bilang isang kompositor at guro ng piano, habang malimit na nagbibigay ng mga pagtatanghal. Bagama't itinuring niya ang sarili bilang isang makabayang Polako , ginamit niya sa Pransiya ang Pranses na salin ng kanyang pangalan at, upang hindi siya umasa lamang sa mga dokumentong ipinagkakaloob ng pamahalaan ng Imperyo ng Rusya, siya ay naging isang mamayang Pranses. Pagkatapos ng ilang mga masalimuot na relasyon sa ilang mga kababaihang Polaka, nagkaroon siya ng isang masidhing relasyon sa Pransesang si George Sand. Isang sakiting tao, binawian siya ng buhay sa Paris noong 1849 sa edad na tatlumpu't siyam, sa sakit na pulmonary tubercolosis."